Broj: 711-I-1038-P-331-19/21-07-19

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Tomislava Tolušića, zastupnika u Hrvatskom saboru do 22. srpnja 2020.g., dužnosnika Josipa Đakića, zastupnika u Hrvatskom saboru te dužnosnika Ivice Kirina, gradonačelnika Grada Virovitice,** na 134. sjednici, održanoj 9. srpnja 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Tomislava Tolušića, zastupnika u Hrvatskom saboru do 22. srpnja 2020.g., dužnosnika Josipa Đakića, zastupnika u Hrvatskom saboru te dužnosnika Ivice Kirina, gradonačelnika Grada Virovitice, neće se pokrenuti, s obzirom da iz prikupljenih podataka i dokumentacije, a u vezi okolnosti da su dužnosnici pogodovali obrtu Termo Joso pri dobivanju poslova vršeći pritisak na izvođače, jer ih je navedeni obrt zadužio radeći na njihovim privatnim objektima, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 11. studenog 2019.g. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3810-P-331/19-01-4. U predmetnoj prijavi u binom se navodi da je prijavitelj radio u obrtu te je ugovorio poslove na energetskoj obnovi srednje škole u Slatini za firmu Iver, a da je investitor bila Županija. Prijavitelj ističe kako je od tvrtke Iver traženo da raskine ugovor s obrtom u kojem radi prijavitelj i posao povjerio obrtu Termo Joso, a da se isto dogodilo i s firmom Hedom. Podnositelj ističe kako je usmeno obrtu u kojem radi rečeno da ne žele njega na gradilištima te navodi da se isto dogodilo i s nadzornim inženjerom koji nije dopuštao promjenu projekata u smislu ugrađivanja druge opreme manje kvalitete i cijene za korist novom izvođaču radova, obrtu Termo Joso. Podnositelj navodi da je Termo Joso obrt koji je obavljao poslove na kući dužnosnika Tolušića i na hotelu u Pitomači, poznatom kao Jopin hotel. Isto tako, podnositelj ističe kako su njegovom poslodavcu dužnosnici Kirin i Đakić rekli da ako želi poslovati s Gradom mora raskinuli sve veze s podnositeljem pa su tako raskinuli ugovor o radu i sklopili ugovor o poslovnoj suradnji koji su također raskinuli te podnositelj s poslodavcem vodi postupak pred Općinskim sudom.

 Člankom 3. stavkom 1. točkom 3. i 39. ZSSI-a propisano je da su saborski zastupnici. gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Tomislav Tolušić obnašao dužnost saborskog zastupnika do 22. srpnja 2020.g. Nadalje, Povjerenstvo je utvrdilo da je Josip Đakić obnašao dužnost saborskog zastupnika u mandatu 2016.g.-2020.g. te da istu dužnost ponovno obnaša od 22. srpnja 2020.g., dok je Ivica Kirin obnašao dužnost gradonačelnika Grada Virovitice u mandatima 2013.-2017.g. i 2017.-2021.g. te da navedenu dužnost ponovno obnaša od 20- svibnja 2021.g. Slijedom navedenog, povodom obnašanja predmetnih dužnosti, dužnosnici Tomislav Tolušić, Josip Đakić i Ivica Kirin obvezni su postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, član obitelji dužnosnika u smislu toga Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo je radi stjecanja saznanja od Virovitičko-podravske Županije, Upravnog odjela za graditeljstvo, zaštitu okoliša i imovinsko-pravne poslove zatražilo podatke je li Virovitičko-podravska županija od 2013.g. do danas stupila u poslovne odnose s obrtom Termo Joso, vlasnika Josipa Perišića kao izvođačem strojarskih radova na energetskoj obnovi srednje škole u Slatini kao i na obnovi dvorca Pejačević u Virovitici te ukoliko jest, koja je pravna osnova pojedinog poslovnog odnosa, kad je poslovni odnos zasnovan i koliko je trajao, je li odluku o stupanju u predmetne poslovne odnose donosila Županija ili gradovi Slatina/Virovitica i u kojem postupku je ta odluka donesena. Nadalje, u slučaju da se radilo o poslovima javne nabave ili nabave bagatelne vrijednosti (jednostavna nabava) radova/robe/usluga, na koji je način u svakom konkretnom slučaju pribavljena ponuda navedenog društva (po javnom pozivu, po izravnom pozivu prema više ili samo jednom subjektu) i po kojoj pravnoj osnovi te koja je bila vrijednost nabave te jesu li tvrtke „Iver“ i „Hedom“ sudjelovale na nekome od navedenih projekata.

Virovitičko-podravska županija odgovorila je na traženje Povjerenstva dopisom KLASA: 602-01/21-01/02, URBROJ: 2189/1-07/03-21-04 od 2. ožujka 2021.g. navodeći da je 2018. godine Virovitičko-podravska županija u svojstvu nositelja investicijskih zahvata (nabava roba/radova/usluga), a vezanih uz projektne aktivnosti u okviru energetske obnove sportske dvorane Srednje škole Marka Marulića u Slatini, stupila je u poslovne odnose sa tvrtkom Termo Joso, vlasnika Josipa Perišića u predmetima: „Formiranje ECT-a (razdvajanje mjernih mjesta vode, struje i plina za potrebe školske sportske dvorane u SŠ Marka Marulića Slatina) i „Ugradnja solarnih toplinskih kolektora za pripremu potrošne tople vode na zgradi školske sportske dvorane SŠ M.Marulića Slatina, Nadalje, navodi se da je pravna osnova zaključivanja poslovnih odnosa provedeni postupci jednostavne nabave sukladno Zakonu o javnoj nabavi te Pravilniku o provedbi postupka jednostavne nabave robe, radova i usluga Virovitičko-podravske županije od 30. svibnja 2017. godine. Nadalje, navodi se da su međusobna prava i obveze u svakom pojedinom poslovnom odnosu uređeni temeljem zaključenih Ugovora sukladno provedenim postupcima nabave i u skladu sa Odlukama o odabiru ponude i ponuditelja koje je donosila Županija. Isto tako, navodi se da se tvrtka Iver d.o.o. u svojstvu izvođača radova pojavljuje se u projektu energetske obnove sportske dvorane srednje škole Marka Marulića u Slatini te da je postupak nabave za provedbu projekta energetske obnove sportske dvorane okončan 2016. godine zaključivanjem ugovora. U prilog svojem očitovanju, Županija je dostavila dokumentaciju provedenih postupaka javne nabave.

Iz dostavljene dokumentacije razvidno je da je u postupku postavljanja solarnih toplinskih kolektora poziv bio upućen prema tri ponuditelja, tvrtkama Ventunus d.o.o., Elektroterm i Termo Joso, no da se jedino obrt Termo Joso odazvao ponudi. Iz zapisnika o otvaranju ponuda vidljivo je da je o ponudama odlučivalo Povjerenstvo od tri člana u kojem se nije nalazio nitko od prijavljenih dužnosnika. Odluku o izboru donio je tadašnji župan Igor Andrović koji je u ime županije i sklopio ugovor s obrtom Termo Joso.

U odnosu na postupak formiranja ETC-a poziv je također poslan prema tri ponuditelja i to obrtu Termo Joso te trgovačkim društvima Domogradnja d.o.o. i Gradba d.o.o. Budući da se navedna trgovačka društva nisu odazvala i poslala ponudu jedini ponuditelj ponovno je bio obrt Termo Joso. Iz zapisnika o otvaranju ponuda vidljivo je da je o ponudama odlučivalo Povjerenstvo od tri člana u kojem se nije nalazio nitko od prijavljenih dužnosnika. Odluku o izboru donio je također tadašnji župan Igor Andrović koji je u ime županije i sklopio ugovor s obrtom Termo Joso.

U odnosu na tvrtku Iver d.o.o. iz dokumentacije je utvrđeno da je Županija poslovala s tvrtkom Iver d.o.o. u postupku energetske obnove Sportske dvorane Srednje škole Marka Marulića u Slatini. U postupku je bilo šest ponuditelja, ali je po kriteriju najniže cijene posao je dobila tvrtka Iver d.o.o. Isto tako, utvrđeno je da među predstavnicima naručitelja ponovno nije bilo nikog od prijavljenih dužnosnika. Odluku o odabiru kao i ugovor sklopila je obnašateljica dužnosti župana Sanja Bošnjak.

Nadalje, Povjerenstvo je od Grada Virovitice zatražilo podatke li Grad Virovitica od 2013.g. do danas stupilo u poslovne odnose s obrtom Termo Joso, vlasnika Josipa Perišića kao izvođačem strojarskih radova te ukoliko jest, koja je pravna osnova pojedinog poslovnog odnosa, kad je poslovni odnos zasnovan i koliko je trajao, na temelju čije odluke je Grad Virovitica stupio u taj poslovni odnos i u kojem postupku je ta odluka donesena. Isto tako, zatražen je podatak o tome koje su pravne osobe su obavljale poslove na obnovi Dvorca Pejačević u Virovitici te koje su sve tvrtke konkurirale za dobivanje navedenog posla i po kojim kriterijima su izabrani izvođači radova.

Grad Virovitica odgovorio je na traženje Povjerenstva dopisom KLASA: 052-01/21-01/01, URBROJ: 2189/01-08-01/3-21-3 od 10. ožujka 2021.g. navodeći da je od 2013. godine Grad Virovitica kao naručitelj stupio je u poslovne odnose sa obrtom Termo Joso kao izvođačem instalaterskih odnosno strojarskih radova te da su svi Ugovori sklopljeni su temeljem provedenog postupka bagatelne, odnosno jednostavne nabave, a sukladno odredbama internog pravilnika o postupcima bagatelne/jednostavne nabave. S obzirom na procijenjenu vrijednost u spomenutim postupcima radi se o upućivanju poziva trima gospodarskim subjektima te je otvaranje ponuda bilo javno. Nadalje, navodi se i da su radovi na obnovi dvorca Pejačević ugovoreni temeljem provedenog postupka javne nabave male vrijednosti, a sukladno odredbama Zakona o javnoj nabavi („Narodne novine" br 90/11, 83/13, 143/13 i 13/14 - Odluka Ustavnog suda). U privitku dostavljeni su Ugovori sklopljeni s obrtom Termo Joso kao i ugovor s izvođačem radova na Dvorcu Pejačević iz kojih je vidljivo koje pravne osobe su obavljale poslove na obnovi te Zapisnik o pregledu i ocjeni ponuda iz kojeg je vidljivo koji gospodarski subjekti su predali ponudu te po kojim je kriterijima izabran izvođač radova.

Uvidom u dostavljenu dokumentaciju Povjerenstvo je utvrdilo kako je grad Virovitica s obrtom Termo Joso sklopio sljedeće ugovore: Ugovor o izvođenju instalaterskih radova ( vodovod, kanalizacija i sanitarije) u objektima u vlasništvu Grada Virovitice od 4.03.2015.g., Ugovor o izvođenju instalaterskih radova za potrebe Grada Virovitice od 18.02.2016.g., Ugovor o izvođenju instalaterskih radova za potrebe Grada Virovitice od 7.02.2017.g., Ugovor o izgradnji ulične rasvjete na spojnoj cesti P. Berislavića- I. Gundulića u Virovitici od 12.04.2017.g., Ugovor o izvođenju instalaterskih radova za potrebe Grada Virovitice od 12.03.2018.g., Ugovor o izvođenju radova na izgradnji sekundarnog razvoda u Gradskom parku u Virovitici od 21.03. 2019.g., Ugovor o izvođenju radova na regulaciji napojnih bunara u Gradskom parku u Virovitici od 21.03.2019.g., Ugovor o izvođenju instalaterskih radova za potrebe Grada Virovitice od 17. 07. 2019.g. te Ugovor o radovima na izvođenju strojarskih instalacija u restoranu u Dvorcu Pejačević u Virovitici od 19. 07. 2019.g. Predmetne ugovore je potpisao gradonačelnik Grada Virovitice, dužnosnik Ivica Kirin.

Isto tako, utvrđeno je da je tvrtka Hedom d.o.o. dobila posao na postupku obnove dvorca Pejačević. U navedenom postupku javilo se osam ponuditelja s time da je tvrtka Hedom d.o.o. ponudila najnižu cijenu. Isto tako, Povjerenstvo je utvrdilo kako među ovlaštenim predstavnicima naručitelja nema navedenih dužnosnika. Nadalje, iz zaprimljene dokumentacije razvidno je i kako je došlo do promjene podizvođača na način da je umjesto društva Zlaring d.o.o. podizvođačem imenovano društvo Energoherc d.o.o.

Slijedom navedenog, Povjerenstvo je utvrdilo kako iz dostavljene dokumentacije ne proizlazi da bi u postupku ugovaranja poslova s obrtom Termo Joso, od strane Virovitičko-podravske županije ili Grada Virovitice, sudjelovali dužnosnici Tomislav Tolušić i Josip Đakić te stoga nije moguće utvrditi na koji način bi isti pogodovali navedenom obrtu prilikom dobivanja poslova za županiju ili grad.

Nadalje, utvrđeno je da je dužnosnik Ivica Kirin kao gradonačelnik Grada Virovitice sklapao poslove s obrtom Termo Joso, međutim nije utvrđena interesna povezanost između dužnosnika Ivice Kirina s predmetnim obrtom. Naime, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana. U odnosu na promjenu podizvođača na obnovi dvorca Pejačević Povjerenstvo ističe kako je sama tvrtka Hedom d.o.o. zatražila promjenu podizvođača, a ne Grad Virovitica.

Slijedom navedenog, odlučeno je kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Tomislav Tolušić, osobna dostava
2. Dužnosnik Josip Đakić, elektronička dostava
3. Dužnosnik Ivica Kirin, elektronička dostava
4. Na znanje podnositelju prijave
5. Objava na internetskoj stranici Povjerenstva
6. Pismohrana